黄哲
游泰山
今年初出承明班，折腰从政青徐间。
神州二月新雨霁，我来万里观名山。
名山岱泰连云上，邹峄徂徕郁相望。
晨霞仿佛见丹崖，旭日瞳矇射青嶂。
羽服逍遥山际行，垂萝磐石渐回萦。
乔树千章寒谷秀，阴泉百道晓虹明。
玄都太古瑶坛在，石室丹炉长不改。
中林迢递蹑天门，五色芙蓉耀光彩。
东极群真鸣珮环，招摇玉女开金关。
苍龙飞去溟海阔，黄鹤下唳清风还。
奎璧祥光生缥缈，日观扶桑擘昏晓。
登临今日九州同，顾视宁论万山小。
名岳齐天天不知，斋宫虔洁閟灵祇。
宝鼎椒兰腾馥郁，芝楹华盖仰威蕤。
祠官祝釐朝击鼓，玉童吹笙双凤舞。
鲁祊秦祀变浮云，后土精灵夜相语。
功成世世来登封，明堂骏奔朝岱宗。
翠华行处入归鸟，樛木尽亚随飞龙。
微茫玉检无人识，绿云阴洞秋声急。
但闻松乔遗素书，我欲因之蜕凡骨。
绝顶玄芝应再生，神游早愿抛尘缨。
笑骑苍猊骖太乙，稽首银台超上清。